Ерик Клептън с нови дати за турнето си | Kafene.bg
Добавени са нови дати към турнето на Ерик Клептън за 2011-а година. Веднага след като новият албум, озаглавен ‘Clapton’, получи толкова възторжено одобрение от критиците, певецът обяви, че още през пролетта на 2011-та тръгва на обиколка по Западното крайбрежие на САЩ. А по-късно, през май 2011, турнето ще продължи с концерти в Ирландия и Великобритания.
Критиците са очаровани от последния едноименен проект на Clapton и го определят като новаторско и вдъхновяващо творение на един от най-легендарните китаристи. Продуциран съвместно с дългогодишен колега и съмишленик, Doyle Bramhall II, албумът ни представя цяло съзвездие от музиканти. Примери за това са колаборациите между Eric Clapton и легенди като JJ Cale, барабаниста Jim Keltner и басиста Willie Weeks. Албумът буди интерес и с гост изпълнители като Steve Winwood, Wynton Marsalis, Sheryl Crow, Allen Toussaint и Derek Trucks. Clapton успя да създаде колекция, която съчетава в себе си всичко – от старите почти век традиционни брас банди, до малко известните провинциални блусове и нови оригинални парчета. Резултатът е албум, който е и разтоварващ, и откровен, а в същото време не прилича на никой издаван досега диск на китариста.
Clapton е подготвил и внушителна музикална група за турнето. Негови партньори ще бъдат Steve Gadd (барабани), Willie Weeks (басист), Chris Stainton (клавиши). Бек-вокалисти ще са Michelle John и Sharon White.
„Clapton” е на българския музикален пазар от Орфей Мюзик, изключителен лицензиант на Warner Music International.